和劉郎浴觀音予置酒見貽
作者：韓維
朝代：宋

paragraphs: 禪關嚴城側，深靚闢華構。
方吾挾書來，值子出杅後。
欣然出濁酒，談笑坐清晝。
三四同來人，頗喜出邂逅。
牽衣起相酌，曾不煩勸侑。
紛披索潛逃，顧壁恨無竇。
不謂一樽樂，有踰萬金壽。
瓶罍忽已竭，餘興不自收。
走登故人堂，拜敘十年舊。
夜深躍馬歸，不畏妾婦詬。